ຂປລ. ນັບແຕ່ປີ 2011-2016 ຜ່ານມາອົງການກວດສອບແຫ່ງລັດ ສາມາດກວດສອບໄດ້ທັງໝົດ 448 ເປົ້າໝາຍ. ໃນນັ້ນລົງຕິດຕາມກວດສອບ ບົດສະຫລຸບຂາດຕົວ ການຈັດຕັ້ງແຜນງົບປະມານແຫ່ງລັດ ຢູ່ບັນດາກະຊວງ, ອົງການ, ແຂວງ ແລະ ນະຄອນຫລວງໄດ້ 219 ເປົ້າໝາຍ, ກວດສອບທະນາຄານ ແລະ ວິສາຫະກິດຈໍານວນ 97 ເປົ້າໝາຍ, ກວດສອບໂຄງການເງິນກູ້ຢືມ ແລະ ຊ່ວຍເຫລືອລ້າ ຈາກຕ່າງປະເທດຈໍານວນ 113 ເປົ້າໝາຍ. ພ້ອມນີ້, ຍັງໄດ້ດໍາເນີນການກວດສອບ ພາກສ່ວນອື່ນໆ ລວມມີກອງທຶນສາກົນ ເພື່ອການພັດທະນາ 6 ເປົ້າໝາຍ, ເຂົ້າຮ່ວມຄະນະກໍາມະການກວດສອບງົບປະມານ ກອງເລຂາອາຊຽນ 6 ເປົ້າໝາຍ.
ທ່ານ ນາງ ວຽງທອງ ສີພັນດອນ ປະທານອົງການກວດສອບແຫ່ງລັດ ໄດ້ລາຍງານຕໍ່ກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ VIII ເມື່ອບໍ່ດົນມານີ້ວ່າ: ຕະຫລອດໄລຍະ 5 ປີ ອົງການກວດສອບແຫ່ງລັດ ໄດ້ມີການຂະຫຍາຍຕົວ ທາງດ້ານປະລິມານ ແລະ ຄຸນນະພາບ ໂດຍໄດ້ຂະຫຍາຍກ້ວາງ ແລະ ເພີ່ມເປົ້າໝາຍກວດສອບ ໃນທຸກໆປີ, ເນື້ອໃນການກວດສອບໄດ້ມີການພັດທະນາຮູບແບບ, ວິທີການ, ບໍລິມາດໜ້າວຽກ ແລະ ການລົງເລິກການກວດສອບເຊັ່ນ: ການກວດສອບເອກະສານ ລາຍງານການເງິນຂອງບັນດາກະຊວງ, ອົງການ ແລະ ຂະແໜງການຂັ້ນສູນກາງ ແລະ ທ້ອງຖິ່ນ, ກວດສອບຄວາມສອດຄ່ອງ ທາງດ້ານລະບຽບກົດໝາຍ ໃນການຈັດຕັ້ງປະຕິບັດກົດໝາຍ ແລະ ນິຕິກໍາ ໃນຂົງເຂດເສດຖະກິດ, ແຜນການ, ການເງິນ, ເງິນຕາ ເພື່ອປະເມີນ ແລະ ຕີລາຄາການຈັດຕັ້ງປະຕິບັດ ແລະ ການເຄົາລົບລະບຽບກົດໝາຍ ຂອງເປົ້າໝາຍຖືກກວດສອບ. ພ້ອມນີ້, ຍັງໄດ້ສຸມໃສ່ການກວດສອບ ຜົນການຈັດຕັ້ງປະຕິບັດໂຄງການ ລົງທຶນຂອງລັດ ເຊັ່ນ: ການກໍ່ສ້າງເສັ້ນທາງ, ຕຶກອາຄານ, ການຫັນຊັບສິນເປັນທຶນ ແລະ ວຽກງານສາມສ້າງຕື່ມອີກ./.
ເນື້ອໃນ: ຂປລ